Terveiset Italiasta.

Tämän vuoden yhteiseurooppalainen kokous pidettiin Italiassa, Bergamon kaupungin historiallisessa keskustassa, Citta Altassa. Kokokseen osallistui yhteensä 23 edustajaa yhdeksästä maasta. Kokouspaikkana oli Bergamon yliopisto. Kokousta johti tohtori Roberto Spelta, jolla oli apunaan englanninkielen taitoinen Alessandro Semenzoolta, joka toimi vasempana kätenä. Oikeana kätenä toimi Tuula Gargano, joka joutui yllättäen sihteerin ja tulkin tehtäviin päivien ajaksi.

Hotelli ja kokousalue sijaitsi siis korkealla, noin 20 min ajomatkan päässä Bergamon kaupungista. Alueella kiemurteli juuri auton mentäviä teitä korkeitten kivirakennusten välillä. Iltapäivisin paikka hiljeni täysin siestan ajaksi, ja ympäristössä oli avoinna vain pikku putiikkeja, kahviloita ja kojuja. Siellä järjestettiin myös maailmannäyttelyn kylkiäisinä erilaisia tapahtumia ja näyttelyitä elintarviketuotannon, kädentaitojen, maataloustuotannon, musiikin ja taiteen aloilta. Piazza Vecchia, eli vanha tori täyttyi iltaisin musiikista ja iloisesta puheensorinasta. Lähialueella oli myös upeita ja massiivisia vanhoja kirkkoja mm. tuomiokirkko, sekä museoita ja arvorakennuksia, joissa meidän suositeltiin vierailevan.

Ensimmäisenä päivänä kaikki kokousedustajat oli saapuneet paikalle ja kokousta saatiin vietyä eteenpäin Saksan, Hollannin, Suomen ja Sveitsin esittelyillä. Kokouksen jälkeen siirryimme hotelliin valmistautumaan Musiikilliseen Gaala-iltaan, jossa meille oli tarjolla maistuva illallinen pianomusiikin säestyksellä. Illan sponsoroi ranskalainen keinosiemennystarvikkeita valmistava ja myyvä yritys IMV.

Toisena päivänä Ranskan, Ruotsin, Tanskan, Norjan ja Italian edustajat toivat terveisensä kokoukselle. Kokouksen jälkeen ajoimme tutustumaan maidontuotantotilaan, perheviljelmään jolla oli paljon työntekijöitä ja 1300 päinen Holstein karja. Tilalla käytetään muuhun Italiaan verrattuna keskimääräistä enemmän genomitestattuja sonneja. Tilan nuori isäntä kertoi harkinneensa VG-sonnien käyttämistä jo aiemmin, mutta meidän ”markkinointi-iskumme” ja VG-repun lahjoituksen jälkeen hän lupasi käyttää sonnejamme! Lypsylehmät oli jaettu viiteen eri ryhmään, jotka vuorollaan ajettiin lypsyasemalle. Tilalta myydään paljon eläimiä, sillä he haluavat pitää eläinaineksen nuorena ja näin eläimet ovat terveempiä. Keskipoikimakerta oli hiukan alle 3. Tilalla on tauko poikimisissa elokuussa helteiden aikaan, tästä syystä siemennyksiä ei tehdä marraskuussa.

Seuraavaksi siirryimme tutkimuskeskus Lazzaro Spallanzaniin, joka on Eviran kaltainen keskuslaboratorio, jossa tutkitaan mitä erilaisimpia asioita siementuotannosta, kuten myös alkioista, elintarvikkeista, kosmetiikasta, vedestä, kylmäsäilytyksestä ym. Esitelmän meille piti paikan johtajatar tohtori Marina Montedoro korkokengissään.

Kolmas kokouspäivä, lauantai oli seikkailupäivä, jolloin lähdimme erilaisin neuvoin ja aikatauluin varusteltuina kohti Milano World Expo maailmannäyttelyä. Paikalle saavuttuamme huomasimme että kyseessä olikin vähän isompi tapahtuma. Alueelle mentiin lentokenttätarkastuksen tapaisen turvajärjestelyn läpi. Näyttely oli avoinna kuusi kuukautta, ja tuona aikana yli 21 miljoonaa ihmistä näki näyttelyn. Meidän kanssamme samana päivänä paikalla oli noin 300000 ihmistä. Yhdenkään maan paviljonkiin emme päässeet tutustumaan hurjan pitkien jonotusaikojen vuoksi, mutta alue kierrettiin ja kokoonnuttiin ihmettelemään elämän puuta, joka oli tämän näyttelyn symboli. 25 asteen helteessä ja auringonpaisteessa saimme kuitenkin jäätelöt jonotettua, vedet juotua ja syötyä pahvitarjottimella leipätikkuja ja erimakuisia lihaleikkeleitä Italian osastolla. Päivittäin näyttely oli avoinna klo.10-23 ja iltakuudelta kun lähdimme pois, niin silmänkantamattomiin ihmisiä oli vielä jonottamassa alueelle.

Maakohtaiset terveiset:

Italia:

-Lehmiä n.2 miljoonaa, keskikarjakoko 93 lehmää/karja, keskituotos 9400 litraa/lehmä

- Karjanomistajat siementävät itse, 95% lehmistä siemennetään

- tilallisilla hyvä koulutus (U.O.F.A.A.) ja seuranta siemennys ja tt tarkistus töissä

- genomivalinta alussa

- 50000 rekisteröityä puhvelia

- juustontuotanto tärkeässä asemassa

Ranska:

* 3,8 miljoonaa lehmää, 19,6 miljoonaa nautaa, paljon eri maito-rotua ja liharotua
* genomivalinta yleistymässä nopeasti
* uusista seminologeista jo 80 % naisia
* seminologin työ hyvin monipuolista-yhä enemmän taitoja tarvitaan
* työt vaihtelee alueen ja vuodenajan mukaan
* alueesta riippuen n. 200km/päivä ajoa
* työolosuhteet kehittyvät ammatin myötä
* alkiotuotanto ja ultraaminen lisääntyneet

Hollanti:

* maidontuotanto kasvanut puolessa vuodessa +12 %
* parina viime vuonna rakennettu paljon iso ja navettoja (150-500 lä)
* maidonhinnan lasku 0,43 € -> 0,26 € aiheuttaa rahahuolia maidontuotantotiloille ja varsinkin suuria investointeja tehneille tiloille
* kansalliset määräykset (3.7.2015) edellyttävät, että eläinmäärän lisäämiseen ostetaan oikeudet toiselta karjanomistajalta ja samalla on varmistettava myös maasopimuksilla peltopinta-alan riittävyys (1 lä = 0,5 ha)
* tiineystesti maidon istukkahormonista on otettu käyttöön, hinta 4,30 €
* täyden palvelun sopimukset suurille tiloille; eläinten hedelmällisyysseuranta, jalostussuunnittelu, tiineytys , tiineystarkastukset ja terveystarkastukset kuukausimaksulla

Norja:

* maan pinta-alasta vain 3 % viljelymaata
* maassa pyritään tuottamaan suurin osa tarvittavasta ruoasta, tuodaan lihaa, viljaa ja hedelmiä
* maidontuotannossa ovat omavaraisia
* maitokiintiöt käytössä, ei EU:n jäsenmaa
* vuonna 2014, 286 000 aloitussiemennystä, 9500 maidontuottajaa ( kehitys -3,8%)
* eläinlääkärit siementävät 65,5 %
* seminologit 30 %
* karjanomistajat 3,6 %
* Spermvital -siementä käytetään paljon pitkien välimatkojen vuoksi

Sveitsi:

* 363 seminologia
* työpäivä jaettu kahteen kiertoon, aamukierto ja iltapäiväkierto
* genomitestaus aloitettu 2010
* lajitellun siemenen tuotantolaboratorio otettu käyttöön 2015
* Spermvital käytössä
* yleisimmät rodut Brown Swiss, Punainen Holstein, Swiss Fleckvieh
* Mustan Holsteinin suosio laskee
* liharotujen käyttö kasvanut

Tanska

-seminologin työtä ylläpidetään ja kehitetään

-seminologit työskentelee 3 ryhmissä tiiviisti alueittain

-kehonkieli hyvin rutinoitua, työ vaatteet, työtavat, käyttäytyminen ja käytös yhtenäistä

-hyvät työolosuhteet antaa hyvän tuloksen

-seminologeilla ja jalostuspuolella tapaamisia

-kerran vuoteen tapaaminen missä alueen viljelijät kutsuttu, hyvää ruokaa ja juomaa, juhlitaan tuottajakilpailun ”skabat” ja annetaan palautetta tuloksista

-luodaan lyhyen ja pitkän ajan tavoitteita lisääntymisasioiden ympärillä

.markkinoidaan kiimanseurantaohjelmia, heat time, ym vastaavia

Ruotsi

-lehmistä 95 % siemennysten varassa

-59 % toimilupalaisten tekemiä

-lypsykarjoja noin 4600

-keskilehmäluku 75, ensi poikiminen 28 kk:n iässä

-teknikot tekevät suunnitelmia, ottavat näytteitä, maitohuonetarkistuksia, ei joka päivälle siemennyksiä

-pohjois- Ruotsi tyhjenee päivittäisestä seminologin palvelusta ensi vuonna, tiineys ja hedelmällisyystark tehdään, muttei päivittäistä normikiertoa !

Saksa

-kiintiöt poistunut, mutta maata pitää olla rehun ja lietteen takia, muodostunut ongelmaksi

-tehdään paljon töitä hedelmällisyyden eteen

-genomi vielä odottaa läpimurtoaan, luvattu alempi hinta, nyt korotettu

-työn kuva muuttunut: nyt neuvonta ja ultraustöitä, siemenen myyntiä ja töiden organisoimista

-yrittävät saada seminologin hyvän koulutustason lakiin asti standardoiduksi ja laadukkaaksi

-seminologien työtä tekevät ks-firmat, yksityiset, muutaman seminologin muodostamat yksiköt, ja tilalliset itse

Kaikki Italian kokousessa käsitellyt asiat on mahdollista saada luettua sivulta [www.mtjl.fi](http://www.mtjl.fi/), jonka jälkeen yläosasta in english, jonka jälkeen permament commission, ja edelleen Italy 2015

Seuraava kokous pidetään Norjassa 2017

Italiassa Satu Kilponen, Tuula Gargano ja Ulla Ala-Korpi